CELEX: 32011D0866
Language: ro
Date: 2011-12-19 00:00:00
Title: 2011/866/UE: Decizia Consiliului din 19 decembrie 2011 privind propunerea Comisiei pentru un regulament al Consiliului de ajustare, începând cu 1 iulie 2011 , a remunerațiilor și a pensiilor funcționarilor și ale celorlalți agenți ai Uniunii Europene, precum și a coeficienților corectori aferenți

22.12.2011   
            
            
               RO
            
            
               Jurnalul Oficial al Uniunii Europene
            
            
               L 341/54
            
         DECIZIA CONSILIULUI
   din 19 decembrie 2011
   privind propunerea Comisiei pentru un regulament al Consiliului de ajustare, începând cu 1 iulie 2011, a remunerațiilor și a pensiilor funcționarilor și ale celorlalți agenți ai Uniunii Europene, precum și a coeficienților corectori aferenți
   (2011/866/UE)
   CONSILIUL UNIUNII EUROPENE,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Statutul funcționarilor Comunităților Europene și Regimul aplicabil celorlalți agenți ai Uniunii Europene, prevăzute de Regulamentul (CEE, Euratom, CECO) nr. 259/68, în special articolul 65 din Statutul funcționarilor și anexele VII, XI și XIII la acesta, precum și articolul 20 din Regimul aplicabil celorlalți agenți,
   având în vedere propunerea Comisiei pentru un regulament al Consiliului de ajustare, începând cu 1 iulie 2011, a remunerațiilor și a pensiilor funcționarilor și ale celorlalți agenți ai Uniunii, precum și a coeficienților corectori aferenți,
   întrucât:
   
               (1)
            
            
               Având în vedere deteriorarea gravă și bruscă a situației economice și sociale în Uniune, Consiliul a solicitat Comisiei, la 17 decembrie 2010, să pună în aplicare articolul 10 din anexa XI la Statutul funcționarilor prin prezentarea unei propuneri corespunzătoare pentru ajustarea anuală 2011. La 13 iulie 2011, Comisia a înaintat Consiliului raportul privind clauza de exceptare (articolul 10 din anexa XI la Statutul funcționarilor) – („raportul”), care acoperă perioada cuprinsă între 1 iulie 2010 și jumătatea lunii mai 2011. Pe baza raportului, Comisia a conchis că nu sunt întrunite condițiile pentru aplicarea clauzei de exceptare.
            
         
               (2)
            
            
               Consiliul nu a împărtășit concluziile Comisiei deoarece, în opinia Consiliului, acestea nu reflectă situația economică și socială din Uniune.
            
         
               (3)
            
            
               În consecință și dată fiind criza financiară și economică cu care se confruntă în prezent Uniunea și care duce la ajustări bugetare substanțiale într-un număr mare de state membre, la 4 noiembrie 2011, Consiliul și-a reiterat solicitarea adresată Comisiei de a pune în aplicare articolul 10 din anexa XI la Statutul funcționarilor pe baza datelor care reflectă situația economică și socială din toamna anului 2011 și să înainteze o propunere de ajustare a remunerațiilor corespunzătoare în timp util pentru a permite Parlamentului European și Consiliului să o examineze și să o adopte înainte de sfârșitul anului 2011.
            
         
               (4)
            
            
               La 25 noiembrie 2011, Comisia a prezentat Consiliului informații suplimentare în ceea ce privește raportul Comisiei privind clauza de exceptare din 13 iulie 2011 („informații suplimentare”). Concluziile la care a ajuns Comisia au rămas că nu sunt întrunite condițiile de activare a clauzei de exceptare.
            
         
               (5)
            
            
               Prin urmare, propunerea Comisiei de regulament al Consiliului de ajustare, începând cu 1 iulie 2011, a remunerațiilor și a pensiilor funcționarilor și ale celorlalți agenți ai Uniunii, precum și a coeficienților corectori aferenți urmează metoda prevăzută în anexa XI la Statutul funcționarilor. Cifra propusă de Comisie pentru ajustarea anuală 2011 este 1,7 %.
            
         
               (6)
            
            
               Consiliul consideră că niciunul dintre documentele înaintate de Comisie, și anume raportul și informațiile suplimentare, nu oferă o imagine exactă și cuprinzătoare a situației economice și sociale actuale din Uniune.
            
         
               (7)
            
            
               În plus, în opinia Consiliului, Comisia a comis o eroare în definirea perioadei vizate de analiza sa într-un mod prea limitat. Această eroare nu a permis Comisiei să evalueze în mod corespunzător situația și, prin urmare, a distorsionat în mod semnificativ concluziile derivate din ambele documente, și anume că nu a existat o deteriorare gravă și bruscă a situației economice și sociale în Uniune.
            
         
               (8)
            
            
               Consiliul nu împărtășește aceste concluzii. Consiliul este convins că criza financiară și economică cu care se confruntă în prezent Uniunea și care are ca rezultat ajustări bugetare substanțiale, printre altele ajustări ale salariilor funcționarilor naționali, într-un număr mare de state membre, reprezintă o deteriorare gravă și bruscă a situației economice și sociale din Uniune.
            
         
               (9)
            
            
               Mai mult, în opinia Consiliului, această deteriorare gravă și bruscă a situației economice și sociale nu s-ar putea reflecta suficient de rapid în remunerațiile funcționarilor prin aplicarea metodei.
            
         
               (10)
            
            
               În ceea ce privește situația economică, prognoza de creștere în Uniune s-a redus substanțial pentru anul 2012 de la + 1,9 % la + 0,6 %. Creșterea economică trimestrială a Uniunii a scăzut de la + 0,7 % în primul trimestru al anului 2011 la + 0,2 % în al doilea și al treilea trimestru al anului 2011. În ceea ce privește cel de al patrulea trimestru al anului 2011 și primul trimestru al anului 2012, nu se prevede o creștere a PIB.
            
         
               (11)
            
            
               Evaluarea situației economice și sociale actuale ar fi trebuit să ia în considerare mai mult situația piețelor financiare, în special distorsiunile în domeniul ofertei de credite și scăderea prețurilor activelor, care sunt factori determinanți pentru dezvoltarea economică.
            
         
               (12)
            
            
               În ceea ce privește situația socială, crearea de locuri de muncă nu a fost suficientă pentru a genera o reducere semnificativă a ratei șomajului. Rata șomajului în Uniune în 2010 și 2011 a cunoscut fluctuații, ajungând la 9,8 % în octombrie 2011, și ar trebui să rămână la un nivel constant ridicat.
            
         
               (13)
            
            
               Din perspectiva celor de mai sus, Consiliul consideră că poziția Comisiei cu privire la existența unei deteriorări grave și bruște a situației economice și sociale și refuzul acesteia de a înainta o propunere în temeiul articolului 10 din anexa XI la Statutul funcționarilor se bazează pe motive vădit insuficiente și eronate.
            
         
               (14)
            
            
               Dat fiind faptul că Curtea Europeană de Justiție s-a pronunțat în cauza C-40/10, pentru perioada de aplicare a anexei XI la Statutul funcționarilor, statuând că procedura prevăzută la articolul 10 din respectiva anexă constituie singurul mod de a ține seama de criza economică în ajustarea remunerațiilor, Consiliul era condiționat de propunerea Comisiei pentru a aplica respectivul articol în situații de criză.
            
         
               (15)
            
            
               Consiliul este convins că din perspectiva formulării articolului 10 din anexa XI la Statutul funcționarilor și în cadrul obligației de cooperare loială între instituții, consfințită de articolul 13 alineatul (2) a doua teză din Tratatul privind Uniunea Europeană, Comisia avea obligația să înainteze o propunere corespunzătoare Consiliului. Concluziile Comisiei și faptul că nu a înaintat o astfel de propunere sunt, prin urmare, o încălcare a respectivei obligații.
            
         
               (16)
            
            
               Deoarece Consiliul poate acționa doar în temeiul unei propuneri a Comisiei, prin faptul că Comisia nu a tras concluziile corecte din informațiile deținute și nu a prezentat o propunere în temeiul articolului 10 din anexa XI la Statutul funcționarilor, aceasta a împiedicat Consiliul să reacționeze corect la deteriorarea gravă și bruscă a situației economice și sociale prin adoptarea unui act în temeiul articolului 10 din anexa XI la Statutul funcționarilor,
            
         DECIDE SĂ NU ADOPTE PROPUNEREA COMISIEI de regulament al Consiliului de ajustare, începând cu 1 iulie 2011, a remunerațiilor și a pensiilor funcționarilor și ale celorlalți agenți ai Uniunii, precum și a coeficienților corectori aferenți.
   
      Adoptată la Bruxelles, 19 decembrie 2011.
      
         
            Pentru Consiliu
         
         
            Președintele
         
         M. KOROLEC